
        Nr. 12944 din 30.10.2025
REFERAT DE APROBARE

la proiectul de hotărâre pentru aprobarea  “Registrului local al spațiilor verzi din Comuna Mihai Viteazu, județul Cluj''

În conformitate cu prevederile art. 136, alin. 3, alin. 8, lit. a din OUG nr. 57/2019 privind Codul administrativ, întocmesc prezentul Referat de aprobare la proiectul de hotărâre susmenționat, inițiat de Primarul Comunei Mihai Viteazu, în conformitate cu prevederile art. 136, alin. 1 din OUG nr. 57/2019 privind Codul administrativ, potrivit cărora proiectele de hotărâri pot fi inițiate de primar.

În conformitate cu prevederile art. 16 și art. 17 din Legea nr. 24/2007 privind reglementarea și administrarea spațiilor verzi, republicată, au fost stabilite sarcini și atribuții pentru autoritățile administrației publice locale privind obligația realizării evidenței spațiilor verzi de pe teritoriul unității administrative, prin constituirea Registrului local al spațiilor verzi. 

Evidența spațiilor verzi are drept scop organizarea folosirii raționale a acestora, a regenerării și protecției lor eficiente, cu exercitarea controlului sistematic al schimbărilor calitative și cantitative, precum și asigurarea informațiilor despre spațiile verzi din intravilanul localității, ce aparțin domeniului public al comunei. 
Registrul local al spațiilor verzi s-a constituit pe baza normelor aprobate prin Ordin al ministrului dezvoltării regionale și locuinței nr.1549/2008 privind aprobarea Normelor tehnice pentru elaborarea registrului local al spațiilor verzi, modificat prin Ordinul nr. 1466/2010. 
Prin Registrul spațiilor verzi s-au inventariat următoarele tipuri de terenuri: 
- Spații verzi cu acces nelimitat: parcuri, scuaruri, fâșii plantate, 
- Spații verzi publice de folosință specializată: spații verzi aferente dotărilor publice: grădinițe, școli, unități sanitare sau de protecție socială, instituții, edificii de cult, cimitire, baze sau parcuri sportive pentru practicarea sportului de performanță, 
- Spații verzi pentru agrement: baze de agrement, complexuri și baze sportive, 
- Spații verzi pentru protecția lacurilor și cursurilor de apă, 
- Culoare de protecție față de structura tehnică. 
Organizarea și modelarea structurilor de date s-a realizat în sistem informațional de tip GIS și cuprinde planuri privind terenurile definite ca spații verzi, cu identificarea stării de viabilitate a vegetației de pe aceste terenuri, cat și date, informații în format letric a caracteristicilor și a indicilor de cantitate și calitate aferenți. 
Registrul local al spațiilor verzi, va asigura suport decizional al autorității administrației publice în activitatea de reglementare urbană și în gestionarea fondului verde al localității (tăieri, toaletări, replantări, etc.). 
Acest proiect reprezintă un punct de reper în dezvoltarea durabilă a Comunei Mihai Viteazu, punându-se astfel bazele unui sistem de monitorizare a spațiilor verzi și arborilor de pe teritoriul acestora, pentru a asigura o bună gestionare a potențialului spațiilor verzi, a creșterii calității factorilor de mediu și a stării de sănătate a populației.           
Actualizarea Registrului local al Spațiilor verzi din Comuna Mihai Viteazu, se va face la un an  sau ori de câte ori este nevoie după caz. Termenul de un an, curge de la data adoptării prezentei hotărâri. Acesta va fi făcut public și va putea fi consultat la sediul autorității administrației publice locale. 
Având în vedere faptul că adoptarea acestui proiect de hotărâre va determina o bună gestionare a potențialului spațiilor verzi, cu implicații asupra siguranței și calității vieții, asigurând crearea unui sistem eficient de monitorizare a spațiilor verzi, anexez Proiectul de hotărâre privind aprobarea ,,Registrului local al Spațiilor verzi din Comuna Mihai Viteazu'' în vederea adoptării de către dumneavoastră în forma și conținutul prezentat.

Primarul Comunei Mihai Viteazu,
Paul-Cristian OLARU

